DA op pad hof toe oor Eskom-kragtariefDA-leier John Steenhuisen. (Foto: DA/Twitter) Die DA sê hy sal die hooggeregshof nader om ŉ interdik te bekom wat die instelling van Eskom se verhoogde kragtarief verhoed. Dít volg nadat die Nasionale Energiereguleerder van Suid-Afrika (Nersa) verlede week ŉ kragtariefverhoging van 18,65% vir die 2023/’24-finansiële jaar goedgekeur het, asook ŉ verdere 12,74% vir die 2024/’25-finansiële jaar. Dit beteken dat die koste van krag in Suid-Afrika oor die volgende twee jaar met 33% sal styg, terwyl Suid-Afrikaners tans net 32% van die dag wel elektrisiteit het. “Daar word nou van Suid-Afrikaners, wat reeds ŉ derde van 2022 in donkerte moes deurbring en deur onbepaalde fase 6-beurtkrag lamgelê word, verwag om vir die plundering en wanbesteding van Eskom te betaal deur middel van buitensporige tariefverhogings,” het John Steenhuisen, leier van die DA, Dinsdag gesê. “Hou in gedagte dat kragtariewe reeds met meer as 650% gestyg het sedert die kragkrisis in 2007 begin het – wat op vier keer die inflasiekoers oor dieselfde tydperk neerkom.” Steenhuisen sê die party verwerp die goedgekeurde verhoging deur Nersa, asook fase 6-beurtkrag en die regering se power reaksie – of eerder gebrek aan reaksie – op die “grootse krisis in die geskiedenis van ons land se demokrasie.” Die DA wil Eskom nou met ŉ interdik keer en vra die hof ook om Nersa se besluit op 12 Januarie strydig met die Grondwet van Suid-Afrika en ongeldig te verklaar en tersyde te stel. Dieselfde word versoek in verband met besluite om beurtkrag in te stel. Verder sal die DA versoek dat die regering se reaksie op die voortslepende krisis ook as strydig met die Grondwet en ongeldig verklaar word. Die party wil hê dié reaksie moet as ŉ mislukking verklaar word, wat versuim om die regte soos in die Handves van Regte uiteengesit word, te respekteer, beskerm, bevorder en te eerbiedig. Daardeur sê die DA word die reg op onderskeidelik menslike waardigheid, lewe, ŉ gesonde omgewing, toegang tot gesondheidsdienste en voldoende water, basiese onderrig en toegang tot die howe beperk. “As deel van hierdie aansoek sal ons die hof ook vra om aan die regering opdrag te gee om binne 30 dae ŉ omvattende plan in te dien om te energiekrisis op te los– insluitend kort-, medium- en langtermynstappe. “Dit is duidelik dat die regering nie in die beste belang van landsburgers gaan optree – insluitend om hulle te beskerm teen kragonderbrekings en onbekostigbare tariewe – indien die hof hulle nie dwing om dit te doen nie.” Benewens die interdik sal die DA ook op 25 Januarie ŉ protesoptog na Luthuli-huis in Johannesburg onderneem. “Ons vra almal in die Gauteng-omgewing om by ons aan te sluit.”